Lviv (kwa Kiukraine: Львів) ni makao makuu ya Lviv Oblast nchini Ukraine. Jiji hilo lina wakazi 860,000 , ilhali asilimia 88 ya watu wanaoishi huko ni Waukraine asilia, % 8 ni Warusi, na % 1 ni Wapoland. Katika historia yake, jiji hilo lilikuwa sehemu ya milki na nchi mbalimbali. Liko mahali ambako tamaduni za Poland na Ukraine zinakutana. Kwa muda mrefu lilikuwa mji wa Kipoland kwa jina la "Lvov" wenye wakazi wengi kiasi wa Kiyahudi, ilhali Waukraine waliishi katika maeneo ya vijijini ya mazingira ya mji. Hadi mwaka 1772 ilikuwa sehemu ya milki ya Poland. Wakati wa kugawiwa kwa Poland sehemu hii iliwekwa chini ya utawala wa Austria ulioleta Wajerumani, hasa watumishi wa serikali, kuhamia Lvov. Serikali ya Austria ilitumia jina la Kijerumani "Lemberg". Mwaka 1918 utawala wa Austria ulikwisha na Lvov ilikuwa tena mji wa Poland. Wayahudi walikuwa takriban theluthi moja ya wakazi. Mwaka 1939 Poland ilishambuliwa na Ujerumani, na Jeshi Jekundu la Umoja wa Kisovyeti iliteka mashariki ya Poland, pamoja na Lvov. Mwaka 1941 Ujerumani ilishambulia Umoja wa Kisovyeti na kuteka Lvov hadi 1944. Wajerumani walianza mara moja kukusanya Wayahudi na kuwaua.